ال اله، دویمه دله، میرزه گئدیب باشماق آلا
بیر تایین سن گئیه سن، بیر تایی دا منده قالا
ال اله دویمه دئیه میرزه گلیب سسله نه جک :
تئز گل آل باشماغینی چیخ کوچه یه نازلی بالا
نئچه ایل دیر دولانیر قانلی سوکوتلار شهری
گئی دولان باشماغی قوی ائولره تاققیلتی سالا
گؤزله آغ قایتانی کیرلنمیه شهرین توزونا
قیرمیزی گوللرینی گؤزله گولوم قویما سولا
مسجیده گئتملی اولسان…نه دئییم… یوخ گئتمه
موتلولوق باشماغینی قویما ساقین اوغرو چالا
ال اله، دویمه دله، میرزه گئدیب باشماق آلا
گئیه سن آه قاراشین گؤزلرینه سئوگی دولا
بیر تایی منده قالا ایلقارا بارماقلیق اولا
بیر تایین سن گئیه سن عهدیمیزین آندی اولا
آتیلا حاجی زاده
azb_Arab azb_Arab azb_Arab azb_Arab azb_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab